DRIE LUISTEROEFENINGE VIR GRAAD 11 EN 12

Deur: Henning Pieterse

1 INLEIDEND

Dat luisteronderrig deel van die KABV vorm en daarom voorskriftelik vir die onderrigproses is, maak gewis sin veral in die tydsgewrig waarin ons tans leef. As gevolg van die vooruitgang op tegnologiese terrein is bykans alle leerders tans in besit van ŉ slimfoon en hoewel dit verbode (met goeie rede) in die meeste klaskamers is, is twee derdes gewoonlik besig met kommunikasie op een van die sosiale netwerke, terwyl hulle voorgee dat hul aandag by die les is. Op dié wyse gaan baie waardevolle inligting by hulle verby, omdat hulle doodgewoon nie op die lesinhoud gefokus is nie.

Alle leerders/mense kan hoor, maar nie almal kan effektief luister nie. Daarom is dit die taalonderwyser se taak om leerders te leer *luister*, sodat hulle ook hiérdie vaardigheid in die nietaalvakke kan toepas en akademies goed kan vaar. Kortom: hoe effektiewer die leerder / ŉ mens kan luister, hoe beter sal sy begripsvorming wees.

Die vermoë om effektief te kan luister is ŉ *lewensvaardigheid* wat nie slegs vlak voor die matriekeindeksamen eindig nie. Dit is ŉ kommunikatiewe bedrewenheid waaroor elke leerder lewenslank moet beskik. Om dié rede begin luisteronderrig al op primêre skoolvlak.

Luister (onderrig) begin reeds onbewustelik in kinders se kleuterjare. Dink maar aan die sprokies waarna hulle luister asook Bybelstories en ander verhale wat aan die jong kind vertel of voorgelees word.

Na matriek is dit vir die universiteitstudent steeds noodsaaklik om effektief na lektore te kan luister en luisteraantekeninge te maak, sodat dit vir latere studiedoeleindes gebruik kan word. Tydens hiérdie “akademiese” luisterproses behoort die student sélf daartoe in staat te wees om te onderskei tussen relevante feite en terloopshede. Dit is nie slegs die universiteitstudent wat effektief moet luister nie. Álmal wat met tersiêre studie besig is, moet oor dié vermoë beskik; selfs diegene wat hulleself vir ŉ ambag kwalifiseer.

2 LUISTER EN DIE KABV

2.1 Die taalsillabus

Die onderrigprogramme op die KABV geskoei, word in vier hoofafdelings verdeel, te wete:

* Luister en praat.
* Lees en skryf.
* Skryf en aanbied.
* Taalstrukture en –konvensies.

Die inhoud van hierdie artikel betrek die éérste afdeling: luister en praat. *Luister* val saam met *praat* aangesien albei voortdurend informeel in die klaskamer plaasvind wanneer leerders inligting ontvang en bespraak (KABV, 2011:15).

2.2 Soorte luister

Die sillabus onderskei drie tipes luister:

2.2.1 Luister vir spesifieke inligting

Die luisteroefeninge in hierdie artikel val onder hiérdie kategorie. Die onderwyser moet hier deeglik van die volgende kennis neem én dit toepas of sorg dat leerders dit kan toepas.

Eerstens moet die agtergrondkennis by die leerders geaktiveer word, sodat hulle die luisteroefening by hulle voorkennis kan laat aansluit (KABV, 2011:16).

Dan moet leerders probeer bepaal wat die verteller/spreker se doel met die teks is.

Leerders moet voorts daartoe in staat wees om na betekenis (sin) van dit wat voorgelees gaan word, te soek en te vind (KABV, 2011:16) Laasgenoemde móét *binne konteks* van die voorgeleesde teks (KABV, 2011: 17) gedoen word.

Die vrae moet só opgestel word, dat leerders verbande moet soek en probeer raaksien. Hulle moet selfs daartoe in staat wees om afleidings te maak, voorspellings te waag en die inhoud te evalueer (vgl. Barrett vlak 4). Leerders moet in staat wees om die sogenaamde “oop plekke” in die teks sélf in te vul (KABV, 2011:17).

Leerders moet *sinvolle* notas (luisteraantekeninge) tydens die luisteroefening kan maak en tussen hoofgedagtes en ondersteunende gedagtes (bygedagtes) kan onderskei. Hulle moet bepaal wie die verteller/spreker is, en wat sy/haar rol is. Daar moet nie slegs geïnterpreteer word nie. Evaluering is eweneens van belang (KABV, 2011: 17). Hierdie proses loop uiteindelik uit op die beantwoording van vrae.

2.2.2 Luister vir kritiese ontleding en evaluering

Hierdie vorm van luister het betrekking op *ontleding* en *evaluering*. Gepaste tekste wat hiervoor gebruik kan word, is advertensies en literêre tekste. Die kreatiewe onderwyser behoort daartoe in staat te wees om literêre werke wat met die leerders behandel word, hiervoor te gebruik. Luister vir kritiese ontleding en evaluering behoort dikwels uit te loop op klasbesprekings en/of skryfaktiwiteite (KABV, 2001:17)

2.2.3 Luister vir waardering en interaksie

In hierdie geval reageer leerders byvoorbeeld op taal, gebare, oogkontak en liggaamstaal (KABV, 2011:18). Voorts reageer luisteraars ook op estetiese waardes van mondelinge tekste deur byvoorbeeld te fokus op klankeffekte, suggestie, beeldspraak en ritme (KABV, 2011:18). Hierdie tipe luister kan die beste ingeoefen word deur middel van debatte, of groepbesprekings. Gepaste ouditiewe tekste wat hiervoor gebruik kan word, is uittreksels uit films, advertensies en opgeneemde radiodramas.

3 DRIE LUISTEROEFENINGE AS VOORBEELD

3.1 Algemeen

Die drie luisteroefeninge wat hier aan bod kom, is bedoel dat leerders *vir spesifieke* *inligting moet luister* (vgl. 2.2.1). Dit wil voorkom of die meeste onderwysers van hierdie tipe oefeninge gebruik maak aangesien nie almal nog so bedrewe in die moderne tegnologie is nie.

Ongelukkig is die KABV *glad nie* voorskriftelik oor die lengte van luistertekste nie. Onderwysers moet in gedagte hou dat dit nie langer as ongeveer 760 woorde kan wees nie aangesien al drie fases van die luisterproses dan nie ingepas kan word nie. Dit kan ook werk, veral waar ŉ luistertoets afgeneem word, om ŉ dubbelperiode daarvoor te gebruik, om ook die “stadige leerders” te akkommodeer.

Die luisteroefeninge wat hier ingesluit is, kan as luister*oefeninge* óf luister*toetse* gebruik word. Luistertoetse in die VOO-fase tel uit 15 punte. Die eerste voorbeeld tel uit 20, maar ŉ omsettingstabel vergesel die memorandum sodat die onderwyser die punt sonder moeite na ŉ punt uit 15 kan verwerk.

Die voorstel is dat die onderwyser alle formele luistertoetse sélf moet nasien. Dit verseker *noukeurigheid* en skakel moontlike oneerlikheid (in die geval van leerderassessering) uit.

Onthou om voorsiening te maak vir leerders wat gedurende die toets afwesig was. Hulle kan dit op ŉ geleë tyd na skool skryf. Dra ook sorg dat die toets eers uitgedeel en bespreek word nádat almal dit geskryf het.

Gebruik Barrett se taksonomie met die opstel van die vrae en memorandum. Vermy tekste wat oor politiek, seks of godsdiens handel. Hoewel luisteroefening 3 (vgl. 3.4.3) by implikasie ŉ godsdienstema (slegs ŉ newetema) het, propageer dit hoegenaamd géén godsdienstige denominasie nie. Daarom sal dit géén leerder negatiewe aanstoot gee nie. Dit is raadsaam om die vrae in kronologiese volgorde op te stel; moet dus nie heen en weer in die teks beweeg en die leerder daarmee verwar nie. Die kronologiese beginsel by die opstel van vrae oor ŉ gedig of begripstoets is lank al op nasionale vlak praktyk.

3.2 Algemene werkbare werkwyse by die afneem van luistertoetse

* Reël vooraf met die klas dat hulle ŉ luistertoets gaan skryf sodat almal betyds in die klas is.
* Dit is altyd veiliger om ŉ dubbelperiode hiervoor in te ruim om te verseker dat almal klaar kry. Reël dan vooraf met die klas wat gedurende die oorblywende tyd van die tweede periode gedoen gaan word. Leerders kan byvoorbeeld hulle assesseringslêers op datum bring, uitstaande nasienwerk afhandel ens.
* Elke leerder ontvang 2 enkelfoliobladsye. Op die een word sy/haar naam en van in pen geskryf. Die tweede bladsy is vir luisteraantekeninge in potlood bedoel.
* Aan die einde van die toets kram die onderwyser albei die papiere vas aanmekaar. Die antwoorde met sy/haar naam en van bo (in ink) en die luisteraantekeninge daaronder.

3.3 Die drie fases van luister wat by luistertoetse aangespreek moet word

3.3.1 Preluister

* Projekteer die vrae vir ŉ rukkie dat alle leerders dit kan sien. Hiervoor kan ŉ dataprojektor of oorhoofse projektor gebruik word, afhangende van die beskikbare fasiliteite. Boaan moet die titel van die teks staan om leerders se voorkennis te help aktualiseer.
* Terwyl hulle die vrae deurlees, mag luisteraantekeninge in potlood op die tweede bladsy gemaak word. Dit verseker dat hulle weet wáárna om te luister.
* Die feit dat die vrae sigbaar is, help die leerder om die konteks te bepaal en sy/haar belangstelling te wek (KABV, 2011:15).

3.3.2 Tydens luister

* Lees die gekose teks twee keer vertolkend en foutloos aan die klas voor, of speel ŉ geskikte klankopname daarvan.
* Leerders moet luisteraantekeninge in potlood maak.
* Gedurende hierdie fase kry leerders die geleentheid om die boodskap van die teks te ontleed en afleidings en gevolgtrekkings te maak. Hulle interpreteer ook talle woordbetekenisse en konstitueer ŉ semantiese geheelbeeld (KABV, 2001:16).

3.3.3 Postluister

* Vertoon weer eens die vrae soos heel aan die begin.
* Leerders beantwoord nou die vrae skriftelik aan die hand van die *luisteraantekeninge* asook hulle *ouditiewe geheue.*
* Leerders tree hier krities en evaluerend op (KABV, 2011:16) en daar word van hulle verwag om “oop plekke” in die teks in te vul (KABV, 2011:17). Een van die bekendste “oop plekke” in verhalende tekste is byvoorbeeld ŉ onbesliste/oop einde wat self kreatief gewoonlik binne die groter konteks voltooi moet/kan word.
* Indien die teks hom daartoe leen, moet vrae gestel word waarin “oop plekke” ingevul moet word.

3.4 DIE DRIE LUISTEROEFENINGE

3.4.1 Die digter se avontuur met Piet (758 woorde)

(DEUR JAN VAN TONDER)

Op my dorp is daar heelwat mans wat nou hier en dan daar, meestal nie so gereeld as wat hulle sou wou nie, handewerk moet verrig om geld te verdien vir gewone dinge soos vrou vat en huis opsit en kleingoed grootmaak en dan nog vir tussenin se goed wat ’n drinkdingetjie nie uitsluit nie. Hulle sien iemand wat nêrens heen hoef te gaan om sy pot aan die kook te hou nie wat as’t ware tuis kan bly om niks te doen nie, as ’n begenadigde mens.

Onder eersgenoemde tel Piet Avontuur. Laasgenoemde synde die uwe.

Ek sou dieselfde benydenis gehad het, maar ek weet van beter. Skrywers moet ook maar ’n paar letters agter mekaar kry en die sinne en paragrawe wat sodoende vorm kry hier en daar verkwansel om liggaam en siel aan mekaar te hou, al wonder hulle soms, synde dat die hemel ’n soveel beter plek as die ondermaanse is, of dit so ’n belangrike ding is om te doen.

Die heer Avontuur het my laat verstaan dat hy ’n vakman is en het dus ’n vakmansloon geëis. Papiere had hy nie en ek moes sy woord aanvaar. Toe bied ek hom die voorgeskrewe loon aan vir die stuk werk wat ek by my blyplek behoef, huur vir hom twee handlangers, leen hom my troffel en waterpas en winkelhaak en versoek hom om skouer aan die wiel te sit.

Ek het nooit voorheen of sedertdien ’n messelaar só gesien nie, en net diegene wat al vir Piet in diens geneem het, sou dié avontuur kon beleef.

Piet het daardie oggend die muur wat ek hom opdrag gegee het om te bou só vinnig opgerig dat ek verstom gestaan het. Ek was, om die waarheid te sê, so beïndruk dat ek hom nie eens aangepraat het omdat die bousel na die een kant toe begin oorhel het nie. Al wat ek gedoen het, was om die tot dusver onaangeraakte waterpas op te neem en teen die muur te hou sodat my blitsige messelaar self kon sien dat sy oordadige ywer nie heeltemal die gewenste uitwerking het nie.

“Daai’s nie ŉ probleem nie, digter,” het hy gesê, die baksteen-en-sement-konstruksie dié kant toe gedruk en dáárdie kant toe geklap en uiteindelik met behulp van sy handlangers in so ŉ toestand gekry dat ek die muur waterpas verklaar het.

Die naam “digter” het ek gekry toe Piet my ná sy aanstelling gevra het wat my nering is. ”Skrywer” het hom blykbaar nie aangestaan nie of dit was te onindrukwekkend na sy sin, toe besluit hy op die meer esoteriese “digter”.

Teen middagete het Piet by my werkplek kom inloer. Ek het sommer geweet iemand kyk na my, en toe ek my kop draai, sien ek hom teen my kosyn aangeleun staan.

“Dis dan nou hoe ŉ digter se sitplek lyk,” het hy gesê en na my lessenaar en boeke beduie.

“Werkplek,” het ek hom reggehelp. Sy reaksie was saaklik: “Digter, my span is honger.”

Eintlik het hy ŉ voorskot gevra, en gekry, gewoon omdat ek skielik skaam was dat ek sittende en met skoon hande my brood durf verdien.

Êrens na twee het ek loop kyk hoe dit met die bouery gaan. G’n vordering nie. Die heer Avontuur het verder oorgeleun as sy muur vroeër die oggend. Sy handlangers het gesit. Ek het groot woorde gebruik. Maar omdat almal foute maak, het ek my werkersmense huis toe geneem in die hoop dat dit die volgende dag beter sou gaan. Dit het nie. Ek het groter woorde bymekaargehaal, harder gepraat.

In ŉ stadium was ek regtig kwaad en het ek báie hard gepraat en so sleg gevoel daaroor dat ek hande in die sye buite onder ŉ boom loop staan en afkoel het.

Piet het geweet sy dienstyd by my is op ŉ mespunt gebalanseer. Toe kom staan hy lank langs my, starende die niet in, met sy hande in sy sye. En hy sug diep; “Was ek maar ŉ digter.”

Natuurlik het ek hom net dáároor elke oortreding vergewe. Hoe dan nie? Maar die dag daarna, toe hy sy muur weer regop probeer stamp, het die ding omgeval, bo-op my waterpas, en hét ek hom met ŉ keur van my heel grootste woorde versoek om uit my diens te tree.

En sedertdien, wanneer ek met ŉ stuk skryfwerk sukkel, tel ek my seëninge oor ek nie sonder behoorlike opleiding van huis tot huis bouwerk hoef te soek nie. Maar dankbaar

ofte nie, gaan staan ek sulke tye onder ŉ boom en sug: was ek maar ŉ digter.

(UIT: Rapport 24 Augustus 2008)

VRAE

3.4.1.1 Watter tipe verteller tree in hierdie teks op? (1)

3.4.1.2 Heel aan die begin onderskei die verteller tussen twee tipes werkers.

Hóé verskil die verteller van Piet Avontuur met hierdie onderskeid in gedagte? (2)

3.4.1.3 Identifiseer die woord in die teks wat min of meer dieselfde as “smous/verruil/verkoop” beteken. (1)

3.4.1.4 Verduidelik die betekenis van die idioom: “Om skouer aan die wiel te sit.” (1)

3.4.1.5 Watter tipe ambag beoefen die heer Avontuur? (1)

3.4.1.6 Die verteller leen sy eie troffel, waterpas en winkelhaak vir Piet. Is hier-

die situasie ŉ voorbeeld van jaloesie, ironie of vergelding? (1)

3.4.1.7 Die verteller is nie ŉ digter van beroep nie, maar ŉ . . . . . . . . (1)

3.4.1.8 Dink jy Piet se van is werklik Avontuur? Motiveer jou antwoord. (2)

3.4.1.9 Wat beteken die woord nering? (1)

3.4.1.10 Op ŉ stadium deel Piet die verteller mee dat sy span honger is. Waarom

is die gebruik van “MY SPAN” ironies? (1)

3.4.1.11 Die feit dat Piet nie sy kwalifikasies kon voorlê nie, verklaar heel waar-

skynlik sy konkelwerk. Sê of hierdie stelling (W)aar of (O)nwaar is. (1)

3.4.1.12 Wat bedoel die verteller met sy gebruik van die woord voorskot wat Piet

sou kom vra het? (1)

3.4.1.13 Wat is die verteller se bedoeling as hy sê hy moes onder ŉ boom gaan

staan om af te koel en bedoel hy dit letterlik of figuurlik? (2)

3.4.1.14 Piet staar die niet in, beteken:

A Dat hy strak na niks spesifieks kyk nie.

B Dat hy alles deeglik bekyk.

C Dat hy na nietige dinge kyk.

(Skryf A, B of C as die keuse van jou antwoord neer). (1)

3.4.1.15 Het jy simpatie met Piet Avontuur? Motiveer jou standpunt. (2)

3.4.1.16 Hoe lei jy die strekking van hierdie vertelling af? Is dit informatief of

humoristies van aard? (1)

TOTAAL (20) VERWERK NA 15

|  |  |  |  |  |  |  |  |
| --- | --- | --- | --- | --- | --- | --- | --- |
|  | OMSETTINGSTABEL: VIR LUISTERTOETSE UIT 20 NA 15 | | | | | | |
|  |  |  | UIT 20 | UIT 15 | % |  |  |
|  |  |  | 20 | 15 | 100 |  |  |
|  |  |  | 19 | 14 | 95 |  |  |
|  |  |  | 18 | 14 | 90 |  |  |
|  |  |  | 17 | 13 | 85 |  |  |
|  |  |  | 16 | 12 | 80 |  |  |
|  |  |  | 15 | 11 | 75 |  |  |
|  |  |  | 14 | 11 | 70 |  |  |
|  |  |  | 13 | 10 | 65 |  |  |
|  |  |  | 12 | 9 | 60 |  |  |
|  |  |  | 11 | 8 | 55 |  |  |
|  |  |  | 10 | 8 | 50 |  |  |
|  |  |  | 9 | 7 | 45 |  |  |
|  |  |  | 8 | 6 | 40 |  |  |
|  |  |  | 7 | 5 | 35 |  |  |
|  |  |  | 6 | 5 | 30 |  |  |
|  |  |  | 5 | 4 | 25 |  |  |
|  |  |  | 4 | 3 | 20 |  |  |
|  |  |  | 3 | 2 | 15 |  |  |
|  |  |  | 2 | 2 | 10 |  |  |
|  |  |  | 1 | 0 | 0 |  |  |

MEMORANDUM

| VRAAG | ANTWOORD | OPM. | BARRETT | PUNT |
| --- | --- | --- | --- | --- |
| 3.4.1.1 | Eerstepersoonverteller/Ek-verteller.✓ |  | 1 | 1 |
| 3.4.1.2 | Piet doen los werkies/hy verrig handearbeid/hy is ŉ ambagsman/hy werk nie op een plek nie/hy is ŉ messelaar. Daarteenoor werk die verteller tuis (op een plek)/doen hy ŉ vaste werk as skrywer/✓✓ | Albei kante moet duidelik genoem word vir die 2 punte. Slegs 2 of 0 word toegeken. | 2 | 2 |
| 3.4.1.3 | Verkwansel. ✓ | Slegs EEN woord. | 1 | 1 |
| 3.4.1.4 | Om alle kragte in te span/om te begin werk/ om met die aanpak van ŉ taak te begin. ✓ |  | 3 | 1 |
| 3.4.1.5 | Hy is ŉ messelaar/bouer. OF Hy gee net voor hy is ŉ ambagsman; messelaar (bouer) ✓ |  | 1 | 1 |
| 3.4.1.6 | Ironie. ✓ |  | 2 | 1 |
| 3.4.1.7 | Skrywer. ✓ |  | 2 | 1 |
| 3.4.1.8 | Ja. Hy is moontlik van ŉ laer stand sonder identiteitsboek en kwalifikasies; daarom word hy maar “Avontuur” in die volksmond genoem. ✓✓ OF:  Nee. Die verteller gee hom die van na aanleiding van sy eie “avontuur” (nagmerrie-ondervinding) met Piet. ✓✓ | Indien die motivering nie by die antwoord pas nie, kan die kandidaat géén punt verdien nie. Twee of nul. | 4 | 2 |
| 3.4.1.9 | Beroep/werk. ✓ |  | 3 | 1 |
| 3.4.1.10 | Omdat dit nie sý span (werkers) is nie, maar mense wat die verteller vir hom geleen het. ✓ |  | 3 | 1 |
| 3.4.1.11 | W(aar). ✓ |  | 3 | 1 |
| 3.4.1.12 | ŉ Bedrag wat vooraf aan Piet betaal sou word voordat die werk volledig voltooi is. ✓ | Oorweeg ook ánder geldige formulerings. | 1 | 1 |
| 3.4.1.13 | Hy/die verteller was briesend (kwaad) en wou onder die boom staan en kalmeer. ✓  Hy bedoel dit figuurlik. ✓ |  | 3 | 2 |
| 3.4.1.14 | A. ✓ |  | 3 | 1 |
| 3.4.1.15 | Kandidaat se eie gemotiveerde standpunt binne konteks van die teks. ✓✓ | Slegs Ja of Nee verdien géén punt nie. Die ja/nee en die motivering moet sinvol wees. | 5 | 2 |
| 3.4.1.16 | Humoristies. ✓ |  | 3 | 1 |
| TOTAAL: 20: verwerk na 15 | | | | |

3.4.2 Word weer heel, my kind (510 woorde)

(DEUR: HARRIET BOX)

Die ander dag het ek ’n vinnige partytjie vir my tienjarige dogtertjie gereël. Sy en haar sewe kwetterende vriendinnetjies is onder sonsambrele na ’n opelug-restaurant geneem en, glo my, daar is niks so vol energie en vermaak soos dié ouderdomsgroepie in geselskap nie.

Tussen die gesmul deur dwaal die onderwerp van bespreking na byname wat hulle op skool van hul maats kry.

“Ek is sommer Hasie, want my van is Hassiem of partykeer sommer Graatjie omdat ek so maer is.” Dan val die ander een sommer in: Hulle noem my Milky, omdat hulle dink ek is te wit . . . en hulle sê vir haar sommer Bosaap, want haar van is mos Bosch,” vertel hulle al laggende so tussen die geëet deur.

Tien jaar oud, amper net so oud soos die dogtertjie wat so wreed aangerand en verkrag is. Dit was die aanval wat mens laat wakker lê en jou jou dogtertjie laat nader trek en vashou uit blote hulpeloosheid en seerkry en afsku . . . Net die wete dat enige mens so wreed kan wees teenoor so ’n liefdevolle bondeltjie wat jou lewe so kan ophelder met hul alte oulike steekse streep.

Waar die voorval volwassenes soos ek onveilig en kwesbaar laat voel het, het dit haar skoolmaatjies selfs meer beïnvloed. Met die beradingsbyeenkoms wat die meisie se skool gehou het juis omdat die kleintjies soveel vrae gehad het, is Bybeltekste soos “Laat die kindertjies na My toe kom”, aangehaal.

Die kinders is hieraan herinner om te help sin maak uit die sinnelose voorval wat hul maatjie getref het. ’n Klasmaatjie was so erg getraumatiseer dat sy volgehou het dat haar ma “net iets moet doen”. Die niksdoen het haar net nog onveiliger laat voel. Haar ma, is ’n lid van die metropolisie; dit was duidelik dat dit die enigste manier was om haar dogtertjie gerus te stel; deur tog net iets daaromtrent te doen.

Sy is nou besig met ’n geldinsamelingsprojek vir haar maatjie waarby sy die stadsraad wil betrek en haar dogtertjie voel ook meer gerusgestel.

’n Paar weke voor die aanval wat die negejarige dogtertjie se lewe so tragies verander het, het sy vir die eerste keer baie opgewonde ’n skoolrapport huis toe gebring.

Die kommentaar daarin, “Uitstekende werk!” het haar van oor tot oor laat lag. Haar ouma vertel sy het ewe selfvoldaan gesê dat sy (haar ouma) “beter vir haar sjokolade” moes koop. Lekker eiewys soos ’n tipiese gr. 4’tjie; maar soos haar onderwyser haar beskryf, is sy ook ’n goed gedissiplineerde kind wat altyd betyds en baie hardwerkend is.

Die onderwyser het ’n boodskap van haar klasmaats aan haar ouma oorgedra: “Ons is lief vir jou en gee om vir jou. Ons hoop jy kom gou weer terug skool toe,” het dit gelui.

Terug skool toe sal sy moontlik wel kom, maar daar is geen waarborge dat sy in so ’n mate sal herstel dat sy as ’n emosioneel heel mens sal terugkeer nie. My raaiskoot is die gebede van die gemeenskap, maar veral dié van ma’s en negejarige dogtertjies, sal ons hoop op ’n heel toekoms vir dié negejarige dogtertjie wees.

(UIT: TygerBurger: 2001)

VRAE

3.4.2.1 Is hierdie teks informatief of verhalend van aard? (1)

3.4.2.2 Hoeveel kinders was daar altesaam op die partytjie? (1)

3.4.2.3 Watter aktuele problematiese saak word in hierdie teks aangespreek? (1)

3.4.2.4 Wat bedoel die verteller met *kwetterende vriendinnetjies*? (1)

3.4.2.5 Raak dit wat met hierdie klein dogtertjie gebeur het net hierdie één

dogtertjie, of strek dit veel verder? Motiveer jou antwoord uit die gelese

teks. (2)

3.4.2.6 Hoe oud was die dogtertjie ten tye van die wrede, onregverdige gebeur-

tenis? (1)

3.4.2.7 Wat het die metropolisiemoeder begin doen en wáárom? (2)

3.4.2.8 Skryf die idioom neer wat beteken *om baie lekker te lag*. (1)

3.4.2.9 Wat dink jy sal gebeur as kinders soos hierdie nie berading ontvang

nie? (1)

3.4.2.10 Dink jy ŉ partytjie is die gewenste ding om vir getraumatiseerde

kinders te hou? Motiveer jou antwoord. (2)

3.4.2.11 Is jy die dogtertjie wat hierdie vreeslike, onaanvaarbare daad

moes deurmaak simpatiekgesind? Motiveer jou antwoord. (2)

TOTAAL 15

MEMORANDUM

|  |  |  |  |  |
| --- | --- | --- | --- | --- |
| VRAAG | ANTWOORD | OPM. | BARRETT | PUNT |
| 3.4.2.1 | Informatief.✓ |  | 3 | 1 |
| 3.4.2.2 | Agt (8). ✓ |  | 2 | 1 |
| 3.4.2.3 | Verkragting/seksuele misdrywe teen dogtertjies/kindertjies/  kinders. ✓ | Nié van volwassenes nie. | 1 | 1 |
| 3.4.2.4 | Vriendinnetjies wat baie en onophoudelik praat/gesels. ✓ | Oorweeg ander soortgelyke formulerings. | 3 | 1 |
| 3.4.2.5 | Nee/ Dit strek veel verder.  Dit laat volwassenes ook onveilig/kwesbaar voel.  OF  Dit raak ook die ander maatjies omdat hulle berading moet ontvang. ✓✓ | Ja kan nie binne tekskonteks reg wees nie. Die motivering moet by die nee pas. Kandidate verdien 2 of nul. Die motivering bepaal dus die punt. | 3 | 2 |
| 3.4.2.6 | Nege jaar (9)✓ |  | 1 | 1 |
| 3.4.2.7 | Sy loods ŉ geldinsamelingsprojek✓ vir haar kind se maatjie om haar eie kind meer gerus✓ te laat voel. |  | 1 | 2 |
| 3.4.2.8 | Lag van oor tot oor. ✓ |  | 1 | 1 |
| 3.4.2.9 | Hulle sal altyd onveilig voel/Hulle sal altyd ŉ emosionele knak hê. ✓ | Oorweeg ander geldige formulerings ook. | 3 | 1 |
| 3.4.2.10 | Ja/Nee en kandidaat se eie  mening. ✓✓ | Dit moet ŉ sinvolle opmerking wees. Net Ja of nee sonder ŉ motivering verdien geen punt nie. Kandidaat verdien dus 2 of nul. | 4 | 2 |
| 3.4.2.11 | Ja/Nee en kandidaat se eie motivering.✓✓ |  | 5 | 2 |
| TOTAAL:15 | | | | |

3.4.3 Anderkant omdraai verby (749 woorde)

(DEUR: JAN VAN TONDER)

Lank, lank gelede het ŉ dominee rook en snuif laat staan. Hy het sy pyp en snuifdosie met ŉ voorhamer verpletter en die stukke daarvan saam met sy twaksak in die kleinhuisie se put afgegooi. Minder as ŉ week later het hy met die volle krag van onttrekkingsimptome kennis gemaak en tot die absolute wete geraak dat die Bose hom agter tabakblare skuilhou. Brand die blaar en dáár sit hy, satan self in lewende lywe.

Die eerste Sondag ná sy oorwinning had Dominee se preek van seëngroet tot amen met die sonde van nikotienverslawing te doen. Dit was op Oudtshoorn, in die jaar van onse Heer 1895, en Dominee se hande het só gebewe dat hy byna per ongeluk ŉ blaai uit die Kanselbybel geskeur het.

Die week daarna het hy deur die dal van doodskaduwee gegaan. Die feit dat hy sy vrou en kinders, sy huiswerker, die honde en werfhoenders ) inderdaad alles en almal wat in sy poorte was ) saam met hom deur genoemde dal gesleep het, het hom min geskeel.

Sy preek van die tweede Sondag sou die hel as onderwerp hê. Om die waarheid te sê, mevrou-dominee het meer as een keer daardie week voor sy studeerkamer vasgesteek en haar verbeel dat sy ŉ swaelreuk daar bespeur, maar sy het om vredeswil nie ŉ woord daaroor gerep nie, behalwe in ŉ vertroulike gesprek met die gade van die hoofouderling.

Hoe ook al, Dominee het een voet op die trap en ŉ hand op die reling sy hoof laat sak vir sy gebruiklike gebed om leiding van Bo voordat hy die kansel bestyg het.

Toe begin hy woorde van oordeel en ellende en ŉ gekners van tande van die kansel af donder. Die gemeente sit grootoog en luister. Só vurig het hulle hul herder nog nie gesien nie.

Aan Dominee se regterhand, binne reikafstand toe hy effe oor die kansel leun, bring die hoofouderling sy snuifdosie doodluiters te voorskyn. Daardie dae was dit heel gebruiklik dat mans in die kerk sit en snuif of pruim, en onder normale omstandighede sou die leraar dit nie eens opgemerk het nie.

Maar abnormaliteit was aan die orde van die dag: lyding, smart, smagting. ŉ Aanslag van die sielerower self.

Dominee se woorde was sweepslae wat feller en feller deur die kerk geklap het, en feller nog in die ouderlingsbanke aan sy regterhand, veral wanneer een waardige man in ŉ swaelstertpak opnuut sy snuifdosie uithaal.

Min mense snuif vandag nog, maar ons wat dit vroeërdae aanskou het, onthou hoe behaaglik dit gelyk het. Soos ŉ seuntjie wat ŉ toffie uit sy sak haal, dit stadig uit die papier loswikkel terwyl ŉ blink blertsie kwyl uit ŉ mondhoek ontsnap, en dan die taai soetigheid in

sy kies druk.

So het die hoofouderling daardie dag voorgekom, vermoed ek. Dominee het na ŉ trapsuutjies begin lyk: een oog op die gemeente gerig en een op die ouderling se snuifdosie. Die gees kan hoe gewillig wees, die vlees bly swak. En onder elke dominee se toga, so verneem ek, woon ŉ doodgewone mens. Soms minder gewillig, soms meer, maar deur en deur vlees.

So word Dominee oplaas verlei tot anderkant omdraai verby, daar waar iedere sterfling uiteindelik kom. Hy leun oor die kant van die kansel, steek sy hand na die verbaasde ouderling uit en pluk die snuifdoos soos ŉ vrug uit ŉ boom.

“Broeder!” bulder hy in ŉ versnit van Afrikaans en Nederlands: “Heb je niet verleden Zondag naar mijn preek geluister, hè? In deze gemeente mag je niet . . . “En hy skud ŉ hopie snuif op die web waar duim en wysvinger bymekaarkom, snuif dit gulsig in sy linkerneusvleuel op en vervolg: “. . . mag je niet zo doet.”

Nog ŉ hopie snuif, dié keer vir die regterneusvleuel bedoel. “En zo doet.” En toe, vir die wis en die onwis, en vir die maer tyd wat voorlê, nog ŉ hopie, groter as die voriges. “En zo doet!” Snuif, snuif. Nies. Sakdoek uit. Nies.

Hy leun weer oor die kansel en hou die hoofouderling se eiendom na hom toe uit en sê: “Neem nou je doos en zondig niet meer”. Toe spreek hy die seën oor sy gemeente uit. Die mense het ná die diens gefluister dat die uitdrukking op sy gesig nie die was van een wat die hel gesien het nie, maar die hemel.

(UIT: Rapport 23 November 2008)

VRAE

3.4.3.1 Skryf ŉ frase uit die teks neer wat jou herinner aan ŉ sprokie. (1)

3.4.3.2 Hoe het die dominee daarvoor gesorg dat hy nooit weer sy snuifdoos

en pyp as versoeking sou ervaar nie? (2)

3.4.3.3 Noem enige TWEE gewoontes/gebruike of omstandighede

uit die teks waaruit jy kan aflei dat hierdie dominee baie baie jare

gelede gelewe het. (2)

3.4.3.4 Watter tipe verteller is hier aan die woord? (1)

3.4.3.5 Die verteller verwys na die eerste Sondag ná die dominee se oorwinning.

Dink jy werklik dat dit ŉ oorwinning was? Motiveer jou standpunt. (2)

3.4.3.6 Die eerste Sondag na sy oorwinning het die dominee se hande gebewe.

Wat dink jy het tot sy bewerige hande aanleiding gegee? (1)

3.4.3.7 Wat was die dominee se preekonderwerp die tweede Sondag

na sy oorwinning? (1)

3.4.3.8 Dink jy die hoofouderling was opsetlik uittartend teenoor die dominee

toe hy sy snuifdoos die tweede keer in die kerk uithaal? Motiveer

jou antwoord. (2)

3.4.3.9 Die dominee se woorde was “sweepslae”.

Hierdie beeldspraak is ŉ voorbeeld van:

A ŉ Metafoor.

B ŉ Vergelyking.

C Metonimia.

(Kies slegs die letter A, B of C as die korrekte antwoord). (1)

3.4.3.10 Die dominee meng sy Afrikaans met Nederlands (Hollands) in sy preek.

Beoordeel hierdie taalvermenging krities. Is dit vir jou funksioneel of nie

en gee redes vir jou oordeel. (2)

TOTAAL: 15

MEMORANDUM

| VRAAG | ANTWOORD | OPM. | BARRETT | PUNT |
| --- | --- | --- | --- | --- |
| 3.4.3.1 | Lank, lank gelede.✓ |  | 1 | 1 |
| 3.4.3.2 | Hy het die pyp en die snuifdoos met ŉ voorhamer stukkend gekap✓ en in die toilet gegooi. ✓ |  | 1 | 2 |
| 3.4.3.3  . | Hy het pyp gerook.  Hy het gesnuif.  Daar was nog puttoilette. ✓✓ | Noem twee. | 3 | 2 |
| 3.4.3.4 | Eerstepersoonverteller. ✓ |  | 1 | 1 |
| 3.4.3.5 | Nee.  Die volgende Sondag snuif hy in die kerk uit die hoofouderling se snuifdoos. ✓✓ | Ja kan nie korrek wees nie.  Nee sonder ŉ gepaste motivering verdien geen punt nie. Dit is dus 1 of nul. Die motivering bepaal die punt. | 4 | 2 |
| 3.4.3.6 | Dit was as gevolg van onttrekkingsimptome. ✓ |  | 3 | 1 |
| 3.4.3.7 | Die hel. ✓ |  | 1 | 1 |
| 3.4.3.8 | Ja:  Die dominee se vrou het die saak vooraf met die hoofouderling se vrou bespreek en die hoofouderling wou die dominee opsetlik in versoeking bring (tart). ✓✓/  Ja:  Die hoofouderling is self ŉ snuiwer en wou die dominee tart omdat hy weet mens leer die gewoonte nie so gou af nie. ✓✓/  Nee:  In daardie tyd het baie mense gesnuif, selfs in die kerk tydens eredienste. Dit was dus bloot toevallig dat die hoofouderling sy snuifdoos uitgehaal het. ✓✓ | Slegs ja of nee sonder ŉ gepaste motivering verdien geen punt nie. Die motivering bepaal die punt. | 3 | 2 |
| 3.4.3.9 | A. ✓ |  | 3 | 1 |
| 3.4.3.10 | Die taalvermenging pas (is effektief), want dit sluit aan by die verre verlede toe Nederlands ook baie mense se spreektaal was. Dit help dus die gebeure vir die hoorder dateer./  Dit pas nie, want ŉ mens praat ŉ taal suiwer en meng dit nie. ✓✓ | Die motivering bepaal die punt. Oorweeg ook ander geldige antwoorde. | 5 | 2 |
| TOTAAL: 15 | | | | |

GERAADPLEEGDE BRONNE

Box, Harriet, 2001. Word weer heel, my kind. TygerBurger, 28 Junie.

Departement van Basiese Onderwys, 2011. Kurrikulum-en assesseringsbeleidsverklaring (Afrikaans Huistaal). Pretoria. <http://www.education.gov.za>.

Van Tonder, J. 2008. Die digter se avontuur met Piet. Rapport, 24 Augustus.

Van Tonder, J. 2008. Anderkant omdraai verby. Rapport, 23 November.